《送景星赴乡试》
明代·纪坤

不能随我隐，尔亦自有见。举世尽鸿冥，何日息龙战。

挟策干诸侯，游士吾所贱。读书二十年，当为明廷献。

世事虽靡常，公道此未变。果为珊瑚枝，铁网终能罥。

竖儒守一经，讵足拯离乱。傥可梯青云，或冀理一县。

抚字缓催科，且恤百里患。杯水沃车薪，终胜助以扇。

黄花取次开，老眼摩挲看。此愿果否偿，送尔泪如霰。

作者简介：明河间府献县人，字厚齐。崇祯间诸生。诗学苏轼。遭逢乱世，多感时伤俗之语。有《花王阁剩稿》。